ועדת החוקה, חוק ומשפט, כנסת 15, פרוטוקול מספר 88, 2000-02-16 10:45

אמנון רובינשטיין: אני פותח את ישיבת הוועדה.

אמנון רובינשטיין: הנושא הראשון הוא תיקון מסוים בחוק לשכת עורכי הדין.

עו"ד עמי ברקוביץ: הוועדה החליטה על כינון מחוז נוסף בנצרת, הוטל עלינו להכין הוראת מעבר ועשינו זאת.

אמנון רובינשטיין: אני מעמיד זאת להצבעה.

אמנון רובינשטיין: מי בעד הנוסח שהוגש על-ידי משרד המשפטים?

אמנון רובינשטיין: מי נגד?

אמנון רובינשטיין: הצבעה הנוסח אושר פה אחד

אמנון רובינשטיין: הנוסח התקבל.

אמנון רובינשטיין: אנחנו עוברים לנושא של סעיף 7.

אמנון רובינשטיין: חוק לשכת עורכי הדין, שאני יזמתי אותו, מאפשר להקים מכללות חוץ תקציביות ללימוד משפטים שלא נותנות תואר אקדמי אבל נותנות זכות לגשת להתמחות, זאת אומרת, להכשיר עורכי דין שהם לא אקדמאים.

אמנון רובינשטיין: כל המכללות שהוקמו עברו תהליך של אקדמיזציה מרצונן וקיבלו את ההסמכה.

אמנון רובינשטיין: כעת הציעה הממשלה למחוק את הסעיף הזה ויש על זה חילוקי דעות.

עזמי בשארה: אתה בעד זה שלעורכי דין לא יהיה תואר אקדמאי?

אמנון רובינשטיין: בזכות זה נפתח המקצוע ומ-600 סטודנטים למשפטים הגענו ל-3000 סטודנטים, החוק מיצה את עצמו.

אמנון רובינשטיין: מכיוון שאין שום בקשה נוספת השאלה היא האם למחוק את הסעיף הזה, או שזה יישאר פתוח במקרה שבעתיד יהיה מחסור במקצוע בכל מיני מקומות.

אמנון רובינשטיין: ועדת החינוך דנה בזה ומשום כך ביקשתי את השתתפותו של זבולון אורלב.

אמנון רובינשטיין: אני אומר שיש לנו הרבה סעיפים שהם אות מתה אז מה איכפת למשרד המשפטים או ללשכת עורכי הדין שהחוק הזה יישאר?

עו"ד עמי ברקוביץ: ההכרה של הוועדה באה בגלל מצוקה שהיתה קיימת אבל עכשיו אין מצוקה.

אמנון רובינשטיין: אולי תהיה בעתיד.

עו"ד עמי ברקוביץ: חשוב לנו שמקצוע המשפטים יחזור להיות מקצוע אקדמי.

דליה רבין-פילוסוף: אבל היום אין אופציה של מכללה בלי להעניק תואר?

אמנון רובינשטיין: יש בשני מקצועות, בראיית חשבון ובמשפטים.

אמנון רובינשטיין: בראיית חשבון הכנסת לא נתנה ליצור אקדמיזציה.

עזמי בשארה: אז כן צריך למחוק את סעיף 7.

אמנון רובינשטיין: התכבדנו בנוכחותו של זבולון אורלב, יושב-ראש ועדת החינוך של הכנסת, שיש לו נגיעה במישרין לנושא והם גם קיימו עליו דיון.

אמנון רובינשטיין: יש הצעה של משרד המשפטים לבטל את האפשרות להקים מכללה למשפטים חוץ תקציבית שלא נותנת תואר אקדמי מהסיבה שכל המכללות שהוקמו על-פי הסעיף הזה הגישו בקשות למועצה להשכלה גבוהה ועברו תהליך של אקדמיזציה, היום גם אין ביקוש גדול למשפטים.

אמנון רובינשטיין: הוספתי שאנחנו גם לא יודעים מה יהיה בעתיד.

זבולון אורלב: מה העילה של משרד המשפטים?

עו"ד חיים קלוגמן: בענין הזה אני מדבר יותר בכובע של מי שהיה יושב-ראש הוועדה הזאת כמנכ"ל משרד המשפטים מהקמתה עד לרגע שבו הופיעו שר המשפטים דוד ליבאי ושר החינוך והתרבות אמנון רובינשטיין בפני הוועדה ואמרו שהיא מיצתה את עצמה.

אמנון רובינשטיין: אבל אין צורך למחוק את הסעיף.

עו"ד חיים קלוגמן: מאז, במשך שלוש או ארבע שנים לא הוגשה אף בקשה.

עו"ד חיים קלוגמן: כל המכללות מיוזמתן דאגו לזה שהן תקבלנה הכרה אקדמית.

עו"ד חיים קלוגמן: היום יש נטייה, שחבר-הכנסת אורלב בוודאי מכיר אותה, שאפילו תופרות ועוד בעלי מקצועות כאלה רוצים להגיע למעמד אקדמי כאשר האקדמיה הפכה כבר למעין בית-ספר תיכון של פעם.

עו"ד חיים קלוגמן: דווקא במקצוע המשפטים, שמחקר השוואתי מראה שכמעט ולא קיים בעולם מקום בו אין תואר אקדמי למקצוע זה, רוצים להפסיק זאת.

אמנון רובינשטיין: באנגליה זה קיים אבל הנקודה ברורה, שמענו בדיונים את הנימוקים בעד ונגד.

זבולון אורלב: נקודת המבט של ועדת החינוך בקדנציה הקודמת וגם בקדנציה הנוכחית באה לידי ביטוי בעיקר בסעיפים 10 ו-11.

זבולון אורלב: בתוספת של המכללות, של השלוחות הזרות, היו שתי נקודות מבט חשובות: האחת – הדמוקרטיזציה של מדינת ישראל ופתיחות יותר גדולה, שלא יהיה שלטון שיודע הכול, תנו לאזרחים לבחור, הם חכמים, הם יודעים להבחין, אל תחליטו במקומם.

זבולון אורלב: השניה – צריך לזכור שההשכלה הגבוהה בישראל היא הגורם מספר 1 שמביא לפער החברתי ואני לא רוצה לחזור על הנתונים הקשים.

אמנון רובינשטיין: כולל בין יהודים לערבים.

זבולון אורלב: ככל שאנחנו מרחיבים אופציות, כך אנחנו מקטינים את הפער.

זבולון אורלב: משתי הסיבות האלה אני מתנגד לביטול הסעיף הזה.

עו"ד עמי ברקוביץ: אנחנו עומדים על ההצעה.

עו"ד עמי ברקוביץ: קיימת חשיבות רבה לכך שמקצוע המשפטים יהיה מקצוע אקדמי כפי שקיים ברוב המדינות.

אמנון רובינשטיין: אנחנו עוברים להצבעה על הצעת החוק של משרד המשפטים.

אמנון רובינשטיין: מי בעד?

אמנון רובינשטיין: מי נגד?

אמנון רובינשטיין: הצבעה בעד הצעת החוק – 2; נגד – 4 הצעת החוק של משרד המשפטים לא נתקבלה

אמנון רובינשטיין: סעיף 7 לא נתקבל.

אמנון רובינשטיין: דיברתי עם שר המשפטים, אם הוא יגיש הסתייגות אתמוך בו ואז זה יעבור.

אמנון רובינשטיין: עשינו את זה מאות פעמים.

אמנון רובינשטיין: תודה רבה.

אמנון רובינשטיין: הישיבה נעולה.